Quilotoa
Quilotoa (čit. [kiloˈto.a]) jest kratersko jezero ispunjeno vodom i najzapadniji vulkan u ekvadorskim Andima. Kaldera je nastala urušavanjem ovog dacitnog vulkana nakon katastrofalne erupcije VEI-6 prije otprilike 800 godina, koja je proizvela piroklastične tokove i lahare koji su stigli do Tihog okeana i proširili naslage vulkanskog pepela po sjevernim Andima. Ova posljednja erupcija uslijedila je nakon razdoblja mirovanja od 14.000 godina i poznata je kao plinijska erupcija 1280. godine. Četvrta eruptivna faza (od sedam) bila je freatomagmatska, što ukazuje da je kratersko jezero već postojalo u to vrijeme. U kalderi se otad akumuliralo 250 m duboko jezero, koje ima zelenkastu boju kao rezultat otopljenih minerala. Fumarole su na dnu jezera, a vrući izvori na istočnoj su strani vulkana. Quilotoa je sve popularnije mjesto. Rutom do "vrha" (gradića Quilotoe) obično se putuje unajmljenim kamionom ili autobusom od Zumbahue, koja je 17 km južnije, ili češće autobusom iz Latacunge. Svaki posjetilac mora platiti dva američka dolara za ulaz u Quilotou. Postoji nekoliko jednostavnih hostela u neposrednoj blizini koji nude usluge kao što su mazge i vodiči. Aktivnosti uključuju četiri do pet sati pješačenja oko kaldere (čiji je prečnik nešto više od 3 km). Rub kaldere vrlo je nepravilan i doseže maksimalnu visinu 3810 m na jugu, 3894 m na sjeverozapadu i 3915 m na jugoistoku, na tri lavne kupole. Pješačka ruta od 10 km mjestimično ide pješčanim i strmim terenom te može biti prilično naporna, naročito ako ima magle. Za silazak s vidikovca potrebno je pola sata pješačenja (a za povratak na nj jedan do dva sata, uz 280 m vertikalnog uspona). U podnožju je vrlo jednostavan smještaj. Tu je dozvoljeno i kampiranje, ali nema pitke vode (osim boca od pola litra koje se prodaju u hostelu). Površina jezera je na 3500 m nadmorske visine. Ukupna količina vode iznosi 0,35 km3. Prema riječima mještana, nivo vode u jezeru polahko opada u posljednjih deset godina. Naslage sedre pojavljuju se uz obalu do 10 m iznad nivoa jezera (2000). Selo Quilotoa i pridruženi krater također su popularno odredište unutar tzv. Petlje Quilotoa i uobičajeno je polazište za višednevnu pješačku rutu od sela do sela.